32003R1649
L 245/25
JURNALUL OFÍCIAL AL UNIUNII EUROPENE
REGULAMENTUL (CE) NR. 1649/2003 AL CONSILIULUI
din 18 iunie 2003
de modificare a Regulamentului (CEE) nr. 1365/75 privind crearea Fundației Europene pentru Îmbunătățirea Condițiilor de Viață și de Muncă și de abrogare a Regulamentului (CEE) nr. 1417/76
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 308 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
Este necesară adaptarea anumitor dispoziții din Regulamentul (CEE) nr. 1365/75 al Consiliului din 26 mai 1975 privind crearea Fundației Europene pentru Îmbunătățirea Condițiilor de Viață și de Muncă (4) în conformitate cu Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5) (denumit în continuare „regulamentul financiar general”) și, în special, cu articolul 185 al acestuia; în conformitate cu articolul menționat, Fundația Europeană pentru Îmbunătățirea Condițiilor de Viață și de Muncă trebuie să adopte o reglementare financiară în conformitate cu Regulamentul (CE Euratom) nr. 2343/2002 al Comisiei din 23 decembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (6); prin urmare, Regulamentul (CEE) nr. 1417/76 al Consiliului din 1 iunie 1976 privind dispozițiile financiare aplicabile Fundației Europene pentru Îmbunătățirea Condițiilor de Viață și de Muncă (7) trebuie abrogat începând cu intrarea în vigoare a reglementării financiare adoptate de Consiliul de Administrație al fundației menționate.
(2)
Principiile generale și limitele care reglementează dreptul de acces la documente prevăzut la articolul 255 din tratat au fost stabilite de Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, Consiliului și Comisiei (8).
(3)
La adoptarea Regulamentului (CE) nr. 1049/2001, cele trei instituții au convenit printr-o declarație comună ca agențiile și organismele similare să pună în aplicare norme conforme cu respectivul regulament.
(4)
În consecință, trebuie incluse în Regulamentul (CEE) nr. 1365/75 dispozițiile necesare pentru a permite aplicarea Regulamentului (CE) nr. 1049/2001 Fundației Europene pentru Îmbunătățirea Condițiilor de Viață și de Muncă, precum și o dispoziție privind apelurile împotriva refuzului accesului la documente.
(5)
În consecință, Regulamentul (CEE) nr. 1365/75 trebuie modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CEE) nr. 1365/75 se modifică după cum urmează:
1.
articolele 13, 14, 15 și 16 se înlocuiesc cu următorul text:
„Articolul 13
(1) Consiliul de Administrație adoptă raportul anual privind activitățile și perspectivele Fundației și îl transmite până la 15 iunie Parlamentului European, Consiliului, Comisiei, Comitetului Economic și Social European și Curții de Conturi.
(2) Fundația transmite anual autorității bugetare orice informație pertinentă cu privire la rezultatul procedurilor de evaluare.
Articolul 14
(1) Toate veniturile și cheltuielile fundației fac obiectul unor estimări pentru fiecare exercițiu bugetar, care coincide cu anul calendaristic, și sunt înscrise în bugetul fundației, care include o organigramă.
(2) Veniturile și cheltuielile din bugetul fundației trebuie să fie echilibrate.
Articolul 15
(1) În fiecare an, Consiliul de Administrație, pe baza unui proiect întocmit de director, elaborează o estimare a veniturilor și cheltuielilor fundației pentru următorul exercițiu financiar. Estimarea, care include și un proiect de organigramă, este transmisă Comisiei de către Consiliul de Administrație până la 31 martie.
(2) Estimarea este transmisă de către Comisie Parlamentului European și Consiliului (denumite în continuare «autoritatea bugetară»), împreună cu proiectul bugetului general preliminar al Uniunii Europene.
(3) Pe baza estimării, Comisia introduce în proiectul bugetului general preliminar al Uniunii Europene estimările pe care le consideră necesare în ceea ce privește organigrama și cuantumul subvenției care urmează a fi adăugată la bugetul general, pe care îl prezintă autorității bugetare în conformitate cu articolul 272 din tratat.
(4) Autoritatea bugetară autorizează creditele cu titlul de subvenție destinată fundației.
Autoritatea bugetară adoptă organigrama fundației.
(5) Bugetul fundației se adoptă de Consiliul de Administrație. Bugetul devine definitiv după adoptarea finală a bugetului general al Uniunii Europene. Dacă este cazul, bugetul se ajustează în mod corespunzător.
(6) Consiliul de Administrație notifică, în cel mai scurt termen, autorității bugetare intenția sa de a realiza orice proiect care ar putea avea implicații financiare semnificative pentru finanțarea bugetului său, în special proiectele de natură imobiliară, precum închirierea sau achiziționarea clădirilor. Consiliul de Administrație informează Comisia cu privire la aceasta.
Dacă o ramură a autorității bugetare și-a notificat intenția de a emite un aviz, aceasta îl transmite Consiliului de Administrație în termen de șase săptămâni de la data notificării proiectului.
Articolul 16
(1) Reglementarea financiară aplicabilă fundației se adoptă de către Consiliul de Administrație, după consultarea Comisiei. Aceasta nu poate să se abată de la Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate în articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (9), decât dacă cerințele specifice ale funcționării fundației necesită acest lucru și cu acordul prealabil al Comisiei.
(2) Directorul execută bugetul fundației.
(3) Până la 1 martie, după încheierea exercițiului, contabilul fundației comunică conturile provizorii, împreună cu un raport asupra gestionării bugetare și financiare a exercițiului financiar. Contabilul Comisiei efectuează consolidarea conturilor provizorii ale instituțiilor și organismelor descentralizate, în conformitate cu articolul 128 din regulamentul financiar general.
(4) Până la 31 martie, după încheierea exercițiului financiar, contabilul Comisiei transmite Curții de Conturi conturile provizorii ale Fundației, împreună cu un raport asupra gestionării bugetare și financiare a exercițiului financiar. Raportul asupra gestionării bugetare și financiare a exercițiului se transmite și Parlamentului European și Consiliului.
(5) După primirea observațiilor Curții de Conturi asupra conturilor provizorii ale fundației, în conformitate cu dispozițiile articolului 129 din regulamentul financiar general, directorul elaborează pe proprie răspundere conturile definitive ale fundației și le transmite Consiliului de Administrație pentru avizare.
(6) Consiliul de Administrație prezintă un aviz cu privire la conturile definitive ale fundației.
(7) Directorul transmite, până la 1 iunie, după încheierea exercițiului financiar, aceste conturi definitive, împreună cu avizul Consiliului de Administrație, Parlamentului European, Consiliului, Comisiei și Curții de Conturi.
(8) Conturile definitive se publică.
(9) Directorul adresează Curții de Conturi un răspuns la observațiile acesteia până la 30 septembrie. Directorul transmite respectivul răspuns și Consiliului de Administrație.
(10) Directorul prezintă Parlamentului European, la solicitarea acestuia, după cum se prevede la articolul 146 alineatul (3) din regulamentul financiar general, orice informație necesară pentru buna derulare a procedurii de descărcare de gestiune pentru exercițiul financiar respectiv.
(11) Parlamentul European, la recomandarea Consiliului, care hotărăște cu majoritate calificată, descarcă de gestiune directorul cu privire la executarea bugetului pentru exercițiul financiar N, până la data de 30 aprilie a anului N + 2.
2.
se introduce următorul articol:
„Articolul 18a
(1) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, Consiliului și Comisiei se aplică documentelor deținute de fundație (10).
(2) Consiliul de Administrație adoptă modalitățile practice de aplicare a Regulamentului (CE) nr. 1049/2001 în termen de șase luni de la intrarea în vigoare a Regulamentului (CE) nr. 1649/2003 al Consiliului din 18 iunie 2003 de modificare a Regulamentului (CEE) nr. 1365/75 privind crearea Fundației Europene pentru Îmbunătățirea Condițiilor de Viață și de Muncă și de abrogare a Regulamentului (CEE) nr. 1417/76 (11)
(3) Deciziile adoptate de fundație în aplicarea articolului 8 din Regulamentul (CE) nr. 1049/2001 pot face obiectul unei plângeri adresate mediatorului sau al unei acțiuni în fața Curții de Justiție a Comunităților Europene, în condițiile prevăzute la articolele 195 și 230 din tratat.
Articolul 2
Regulamentul (CEE) nr. 1417/76 se abrogă de la data intrării în vigoare a reglementării financiare adoptate de Consiliul de Administrație în conformitate cu articolul 16 alineatul (1) din Regulamentul (CEE) nr. 1365/75.
Articolul 3
Prezentul regulament intră în vigoare în prima zi a lunii care urmează publicării sale în Jurnalul Oficial al Uniunii Europene
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 18 iunie 2003.